**บทคัดย่องานผู้สูงอายุ**

**ผ้าอ้อมสำเร็จรูปสำหรับผู้ใหญ่ แผ่นรองซับการขับถ่าย**

**ความเป็นมา**

สปสช. ได้มีมติเห็นชอบ บรรจุ “ผ้าอ้อมสำเร็จรูปสำหรับผู้ใหญ่ แผ่นรองซับการขับถ่าย” ให้เป็นสิทธิประโยชน์ในระบบหลักประกันสุขภาพแห่งชาติ (บัตรทอง) สำหรับคนไทยทุกคน โดยมีผลตั้งแต่ 2 พ.ค. 2565 เป็นต้นไป ทั้งนี้สิทธิประโยชน์ผ้าอ้อมผู้ใหญ่ แผ่นรองซับการขับถ่ายเป็นการดำเนินการเพื่อดูแลผู้ที่อยู่ในภาวะติดบ้าน ติดเตียง กลุ่มที่มีปัญหาการกลั้นอุจจาระปัสสาวะไม่ได้ และมีค่าคะแนนระดับความสามารถในการดำเนินกิจวัตรประจำวัน ตามดัชนี ADL ระหว่าง 0-6 หรือตามแผนดูแลรายบุคคล (Care plan) ซึ่งมีจำนวน 53,356 ราย โดยสนับสนุนผ้าอ้อมสำเร็จรูปสำหรับผู้ใหญ่ แผ่นรองซับการขับถ่ายจำนวน 3 ชิ้น/คน/วัน ตามคำแนะนำของกรมอนามัย กระทรวงสาธารณสุข เพื่อลดภาระค่าใช้จ่ายดำเนินการผ่านกองทุนสุขภาพตำบล แหล่งงบประมาณที่ใช้จัดซื้อผ้าอ้อมสำเร็จรูปสำหรับผู้ใหญ่ แผ่นรองซับการขับถ่ายจะใช้เงินจากกองทุนหลักประกันสุขภาพในระดับพื้นที่ (กปท.) ซึ่งเป็นกองทุนที่ สปสช. สมทบเงินร่วมกับองค์กรปกครองส่วนท้องถิ่นในพื้นที่ต่างๆ เช่น อบต. อบจ. เทศบาล จัดตั้งกองทุนนี้ในพื้นที่ขึ้นมา

อาจมีผู้ป่วยบางส่วนที่ไม่ได้อยู่ในการสำรวจของทีมสาธารณสุข เช่น ผู้ที่มีปัญหากล้ามเนื้อหูรูดไม่สามารถกลั้นปัสสาวะ - อุจจาระได้ หรือผู้ป่วยติดเตียงที่ตกสำรวจ ก็สามารถเข้าไปแจ้งหน่วยบริการในพื้นที่ เช่น รพ.สต. โรงพยาบาล ศูนย์บริการสาธารณสุข ให้เพิ่มรายชื่อเข้าไปในฐานข้อมูลและขอรับการจัดบริการได้

โดยคุณสมบัติของผู้ที่จะได้รับผ้าอ้อมสำเร็จรูปสำหรับผู้ใหญ่ แผ่นรองซับการขับถ่าย คือ

1.บุคคลที่มีภาวะติดบ้าน ติดเตียง และมีค่าคะแนนระดับความสามารถในการดำเนินกิจวัตรประจำวันตามดัชนีบาร์เธลเอดีแอล (Barthel ADL index) เท่ากับหรือน้อยกว่า 6 คะแนน ตามแผนการดูแลรายบุคคลระยะยาวด้านสาธารณสุข (Care Plan) ของหน่วยจัดบริการ

2.บุคคลที่มีภาวะปัญหาการกลั้นปัสสาวะอุจจาระไม่ได้ ตามข้อบ่งชี้ทางการแพทย์ และผลประเมินของ หน่วยจัดบริการ ซึ่งหลังจากที่ สปสช.ประกาศสิทธิประโยชน์นี้ก็ได้รับความสนใจจากประชาชนเป็นอย่างมาก มีการสอบถามวิธีว่าจะการขอรับสิทธิได้อย่างไร

ขณะนี้ สปสช. กำลังอยู่ระหว่างหารือกับกรมอนามัยเพื่อกำหนดหลักเกณฑ์วิธีการ มาตรฐานคุณภาพและราคาที่เหมาะสมของผ้าอ้อมสำเร็จรูปสำหรับผู้ใหญ่ แผ่นรองซับการขับถ่าย

ในปัจจุบันมีการจัดสรรงบประมาณจาก สปสช.ผ่านกองทุน LTC ให้ผู้ที่มีภาวะพึ่งพิงที่มีค่าคะแนนระดับความสามารถในการดำเนินกิจวัตรประจำวัน ตามดัชนี ADL ระหว่าง 0-11 รายละ 6,000 บาท โดยมีศูนย์พัฒนาคุณภาพชีวิตทุกตำบลเป็นผู้เสนอโครงการและมีบุคลากรสาธารณสุขผ่านการอบรมเป็น Care Manager เขียนแผนการดูแลรายบุคล(Care plan) เสนอคณะอนุกรรมการกองทุนหลักประกันสุขภาพในระดับพื้นที่ (กปท.) เพื่ออนุมัติงบประมาณ โดยส่วนใหญ่จะดำเนินการจัดหาผ้าอ้อมสำเร็จรูปสำหรับผู้ใหญ่โดยใช้งบประมาณกองทุน LTC มีองค์กรปกครองส่วนท้องถิ่นบางแห่งไม่กล้าจัดซื้อเพราะมีความยุ่งยากให้การจัดทำเอกสาร ซึ่งมีความเข้าใจที่คลาดเคลื่อน ซึ่งสามารถดำเนินการจัดซื้อได้ตามประกาศและระเบียบ สปสช.กำหนด นอกจากนี้กรณีมีผู้เสียชีวิตระหว่างช่วงระยะเวลาการดูแลที่ยังไม่ครบรอบ 12 เดือน สามารถนำเงินที่เหลือมาบริหารจัดการจัดซื้ออุปกรณ์ทางการแพทย์หรืออุปกรณ์เครื่องช่วยที่จำเป็นตามสภาพผู้ที่อยู่ในภาวะพึ่งพิงได้ หากงบประมาณโครงการไม่เพียงพอสามารถขออนุมัติงบเพิ่มเติมได้ที่กองทุนหลักประกันสุขภาพในระดับพื้นที่ (กปท.) และเงินศูนย์พัฒนาคุณภาพชีวิตฯของตำบลนั้นๆ